b'\n_START_ARTICLE_\nFaaraokoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nFaaraokoira on keskikokoinen ja ylv\xc3\xa4sryhtinen koira. Ruumiinrakenteeltaan se on korkeuttaan hieman pidempi, voimakas mutta hoikka ja notkea. Faaraokoira on hyvin nopea, ja sen liikkeet ovat kevyet ja vapaat. Koiran ilme on valpas. Korvat ovat suuret, ohuet, pystyt ja hyvin liikkuvat._NEWLINE_Koiran karvapeite on lyhyt ja kiilt\xc3\xa4v\xc3\xa4 eik\xc3\xa4 hapsuja esiinny. Karvanlaatu vaihtelee sile\xc3\xa4st\xc3\xa4 karheaan. V\xc3\xa4rilt\xc3\xa4\xc3\xa4n faaraokoirat ovat kullan- tai punaruskeita, ja valkoinen h\xc3\xa4nn\xc3\xa4np\xc3\xa4\xc3\xa4 on eritt\xc3\xa4in toivottu ominaisuus. Lis\xc3\xa4ksi koiralla sallitaan valkoisia merkkej\xc3\xa4 rinnassa ja varpaissa sek\xc3\xa4 kapea juova p\xc3\xa4\xc3\xa4n keskilinjalla. S\xc3\xa4k\xc3\xa4korkeutta toivotaan uroksilta 56 cm (yl\xc3\xa4raja 63 cm) ja nartuilta 53 cm (yl\xc3\xa4raja 61 cm).\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nFaaraokoiran luonteessa on omatoimisen mets\xc3\xa4styskoiran itsen\xc3\xa4isyytt\xc3\xa4 ja sit\xc3\xa4 leimaa alkukantaisuus. Se on aktiivinen ja leikkis\xc3\xa4 koira, joka vaatii paljon liikuntaa. Faaraokoira oppii uusia asioita helposti, mutta sen motivoiminen voi olla hankalaa. Motivaation yll\xc3\xa4pit\xc3\xa4minen on t\xc3\xa4rke\xc3\xa4\xc3\xa4, jotta koira jaksaa ty\xc3\xb6skennell\xc3\xa4 pitk\xc3\xa4kestoisesti. Vieraisiin faaraokoira saattaa suhtautua hieman pid\xc3\xa4ttyv\xc3\xa4isesti. Rodussa ilmenee erikoinen piirre: jouduttuaan h\xc3\xa4milleen koira punastuu, jolloin sen korvat ja nen\xc3\xa4 muuttuvat hehkuvan punaisiksi._NEWLINE_Faaraokoirat eiv\xc3\xa4t ole menett\xc3\xa4neet luontaista mets\xc3\xa4stysvietti\xc3\xa4\xc3\xa4n. Ulos p\xc3\xa4\xc3\xa4sty\xc3\xa4\xc3\xa4n ne monesti villiintyv\xc3\xa4t ja l\xc3\xa4htev\xc3\xa4t helposti jahtaamaan pienel\xc3\xa4imi\xc3\xa4. Sis\xc3\xa4ll\xc3\xa4 ne kuitenkin ovat lauhkeita kuin lampaat, jos ne on siihen opetettu. Aikuisen faaraokoiran tulisi olla maltillinen ja itsen\xc3\xa4inen. Faaraokoira kiintyy perheeseens\xc3\xa4 syv\xc3\xa4sti. Se on uskollinen laumansa j\xc3\xa4senille ja haluaa olla yhdess\xc3\xa4 heid\xc3\xa4n kanssaan. Rotu tulee yleisesti hyvin toimeen lasten ja muiden el\xc3\xa4inten kanssa._NEWLINE_Faaraokoiria on luonnetestattu Suomessa liian v\xc3\xa4h\xc3\xa4n, jotta tuloksista voisi tehd\xc3\xa4 yleistyksi\xc3\xa4.\n_START_SECTION_\nHarrastukset\n_START_PARAGRAPH_\nOmimmillaan faaraokoira on vinttikoirien rata- ja maastojuoksukilpailuissa, joista maastojuoksukilpailut ovat rodun keskuudessa suositumpia. Lis\xc3\xa4ksi niit\xc3\xa4 n\xc3\xa4hd\xc3\xa4\xc3\xa4n yh\xc3\xa4 eneneviss\xc3\xa4 m\xc3\xa4\xc3\xa4rin my\xc3\xb6s n\xc3\xa4yttelykehiss\xc3\xa4. Suomessa agilityss\xc3\xa4 ja tokossa faaraokoirat ovat harvinaisuuksia. Faaraokoirilla ei my\xc3\xb6sk\xc3\xa4\xc3\xa4n ole PK-oikeuksia, joten ne eiv\xc3\xa4t saa osallistua palveluskoirakisoihin, mik\xc3\xa4 ei tietenk\xc3\xa4\xc3\xa4n est\xc3\xa4 "omaksi iloksi" harrastamista.\n_START_SECTION_\nAlkuper\xc3\xa4\n_START_PARAGRAPH_\nKuten rodun nimest\xc3\xa4 voi p\xc3\xa4\xc3\xa4tell\xc3\xa4, faaraokoiran uskotaan polveutuvan muinaisesta Egyptist\xc3\xa4. Sen todellista alkuper\xc3\xa4\xc3\xa4 ei voida varmuudella j\xc3\xa4ljitt\xc3\xa4\xc3\xa4, mutta tosiasia kuitenkin on, ett\xc3\xa4 faaraokoira on hyvin vanha koirarotu. Sen olemassaolosta on merkkej\xc3\xa4 jopa 5\xc2\xa0000 vuoden takaa. Sen kuvia ja muumioituja faaraokoiria l\xc3\xb6ytyy Egyptiss\xc3\xa4 olevista haudoista ja rodusta on mainintoja vanhoissa kirjoituksissa. Rotua k\xc3\xa4ytettiin mets\xc3\xa4styksess\xc3\xa4 sek\xc3\xa4 hautojen ja temppelien vartijana. Jopa Tutankhamonin haudasta on l\xc3\xb6ydetty muumioitu faaraokoiraa muistuttava koira._NEWLINE_Faaraokoirat kulkeutuivat foinikialaisten mukana ymp\xc3\xa4ri V\xc3\xa4limeren aluetta, my\xc3\xb6s Maltalle, jossa rotua alettiin k\xc3\xa4ytt\xc3\xa4\xc3\xa4 kaniinin mets\xc3\xa4stykseen. Nyky\xc3\xa4\xc3\xa4n sit\xc3\xa4 k\xc3\xa4ytet\xc3\xa4\xc3\xa4n siell\xc3\xa4 my\xc3\xb6s paimennukseen sek\xc3\xa4 vartiointiin. Eristyneiss\xc3\xa4 oloissa rodun tyyppi s\xc3\xa4ilyi ja vahvistui. 1920-luvulla rotua vietiin Englantiin ja 1960-luvulla rotu oli vakiintunut ja levinnyt muuallekin maailmaan. Vuonna 1978 rotu nimettiin Maltan kansalliskoiraksi. Suomeen ensimm\xc3\xa4iset faaraokoirat tulivat vuonna 1972.\n_START_SECTION_\nNykytilanne\n_START_PARAGRAPH_\nSuomessa ja muualla maailmassa faaraokoira on nyky\xc3\xa4\xc3\xa4n k\xc3\xa4yt\xc3\xb6ss\xc3\xa4 seura- ja harrastuskoirana, mutta yh\xc3\xa4 edelleen maltalaiset k\xc3\xa4ytt\xc3\xa4v\xc3\xa4t sit\xc3\xa4 kaniininmets\xc3\xa4stykseen, paimentamiseen ja talojen vahtimiseen. Faaraokoiran suosio on kasvussa, mutta se on kuitenkin viel\xc3\xa4 harvinaisuus kotimaansa ulkopuolella. Merkitt\xc3\xa4vi\xc3\xa4 faaraokoiramaita ovat Yhdysvallat, Iso-Britannia, Ruotsi ja Malta. Suomessa rekister\xc3\xb6id\xc3\xa4\xc3\xa4n keskim\xc3\xa4\xc3\xa4rin noin 16 pentua vuodessa.\n_START_SECTION_\nTerveys\n_START_PARAGRAPH_\nFaaraokoirien terveystilanne on hyv\xc3\xa4. Rodulla esiintyy v\xc3\xa4h\xc3\xa4n sairauksia. Rodussa ilmenee kuitenkin jonkun verran hammaspuutoksia, allergioita ja muita ongelmia tai sairauksia yksitt\xc3\xa4istapauksina, kuten suolistotulehdusta. Faaraokoirien silmi\xc3\xa4 on tutkittu hyvin v\xc3\xa4h\xc3\xa4n, mutta viime vuosien aikana on todettu jokunen Cilia aberranta ja muutama tulkinnanvarainen Membrana pupillaris persistens. Faaraokoirat eiv\xc3\xa4t ole mukana kennelliiton PEVISA-ohjelmassa._NEWLINE_Faaraokoirat ovat syv\xc3\xa4rintaisia koiria, joten ne kuuluvat riskirotuihin mahalaukunlaajentuman ja -kiertym\xc3\xa4n suhteen. N\xc3\xa4it\xc3\xa4 on esiintynyt kuitenkin vain yksitt\xc3\xa4istapauksina. Faaraokoiran kanssa toimittaessa syv\xc3\xa4rintaisuus on siltikin hyv\xc3\xa4 ottaa huomioon, erityisesti liikunnan ja ruokinnan yhteydess\xc3\xa4._NEWLINE_Pienen kannan vuoksi faaraokoirien keskim\xc3\xa4\xc3\xa4r\xc3\xa4inen sukusiitosprosentti on melko korkea. Kymmenen viime vuoden keskiarvo on 5,6\xc2\xa0%.'